**การถอดบทเรียนประสบการณ์และการเรียนรู้**

**ด้านการเผยแพร่ผลงานวิจัยและงานสร้างสรรค์**

**วิทยาลัยนิเทศศาสตร์ มหาวิทยาลัยรังสิต**

**.......................................................................................................................**

**1. ชื่อ-สกุล ผู้เล่าเรื่อง** ดร.จิรัชฌา วิเชียรปัญญา

**2. ชื่อ-สกุล ผู้บันทึก**  ผศ. ธิราภรณ์ กลิ่นสุคนธ์

**3. บทบาท หน้าที่และความรับผิดชอบของผู้เล่าเรื่อง** อาจารย์ประจำสาขาวิชามัลติมีเดีย

 วิทยาลัยนิเทศศาสตร์ และเป็นหัวหน้าโครงการวิจัยเรื่อง “การพัฒนาระบบจัดการความรู้
 การวิจัยเพื่อการใช้ประโยชน์”

**4. ชื่อเรื่องที่เล่า** การเผยแพร่ผลงานวิจัยที่อยู่บนพื้นฐานของกลุ่มผู้ใช้ประโยชน์ที่หลากหลาย

**5. บริบท หรือความเป็นมาของเรื่องที่เล่า**

 ผู้เล่าเรื่องเป็นผู้ที่มีประสบการณ์และความเชี่ยวชาญด้านการจัดการความรู้ (Knowledge Management หรือ KM) มาเป็นเวลานาน มีผลงานเชิงประจักษ์คือ มีหนังสือเกี่ยวกับการจัดการความรู้จำหน่ายเป็นเล่มแรกๆ ของประเทศไทย เป็นวิทยากรและที่ปรึกษาด้านการจัดการความรู้ให้กับหน่วยงานภาครัฐ รัฐวิสาหกิจ และเอกชนมาเป็นเวลานาน รวมทั้งมีความสำเร็จจากการเป็นวิทยากรให้กับสำนักงานคณะกรรมการวิจัยแห่งชาติ หรือ วช. คือ การทำให้กระบวนการจัดการความรู้บูรณาการอยู่ในงานประจำของผู้ปฏิบัติงานของ วช. ได้ ซึ่งทำให้ได้รับโอกาสบรรยายเรื่องการจัดการความรู้ให้กับ วช. อีกหลายครั้ง วช.ได้เล็งเห็นถึงความสำคัญและจำเป็นของการประยุกต์ใช้แนวคิดการจัดการความรู้มาใช้กับการบริหารจัดการงานวิจัย โดยเฉพาะอย่างยิ่งการนำมาใช้สำหรับจัดการความรู้การวิจัยเพื่อการใช้ประโยชน์ อนึ่ง วช. ได้จัดตั้งหน่วยงานที่ชื่อว่า “กองประเมินผลและจัดการความรู้การวิจัย” ขึ้นเพื่อรับผิดชอบงานดังกล่าว รวมทั้งกองฯ ได้รับมอบหมายให้ดำเนินการศึกษารูปแบบของการจัดการความรู้การวิจัยจากหน่วยงานและองค์กรในระบบวิจัยเพื่อนำมากำหนดมาตรฐานของการบริหารจัดการงานวิจัยเพื่อนำไปสู่การใช้ประโยชน์ของประเทศต่อไป ผู้เล่าเรื่องได้รับข้อมูลจาก วช. เพื่อนำเสนอข้อเสนอโครงการ (Proposal) เพื่อดำเนินการวิจัยและกิจกรรมตามกรอบข้อกำหนดของ วช. ซึ่งผลที่ได้รับคือ ผู้เล่าเรื่องได้รับทุนสนับสนุนการวิจัยและการดำเนินกิจกรรมเพื่อพัฒนาระบบจัดการความรู้การวิจัยเพื่อการใช้ประโยชน์ของ วช. ในปี พ.ศ. 2557

**6. วิธีการ / ขั้นตอน หรือกระบวนการที่ทำให้งานนั้นสำเร็จ**

 ผู้เล่าเรื่องมีการเผยแพร่ผลการศึกษาและผลงานวิจัยในลักษณะที่หลากหลายดังนี้

 **6.1 จัดประชุมสนทนากลุ่มเพื่อคืนข้อมูลที่เป็นผลการศึกษาสู่ผู้มีส่วนได้ส่วนเสีย (Stakeholders)** เป็นการเผยแพร่ผลการศึกษาในลักษณะของการตรวจสอบและให้ข้อเสนอแนะผลการศึกษาเพิ่มเติมจากผู้มีส่วนได้ส่วนเสียจากทุกภาคส่วนโดยใช้รูปแบบการสนทนากลุ่ม (Focus group) ซึ่งทำให้เกิดพื้นที่ของการแลกเปลี่ยนเรียนรู้ระหว่างทีมนักวิจัย ผู้บริหาร นักวิชาการ และผู้ปฏิบัติงานที่เกี่ยวข้องกับการจัดการความรู้การวิจัยเพื่อการใช้ประโยชน์

 **6.2 ปรับแต่งผลการศึกษาสาระสำคัญให้อยู่ในรูปแบบอินโฟกราฟิก** ผู้เล่าเรื่องได้ดำเนินการเผยแพร่ผลการศึกษาบางส่วนที่สำคัญต่อกลุ่มเป้าหมายในระดับนโยบายโดยการจัดทำเป็นอินโฟกราฟิก ซึ่งเป็นการนำเสนอเนื้อหาในรูปแบบที่สั้น กระทัดรัด กระชับ แต่ได้ใจความสำคัญ โดยมีรูปภาพประกอบ ทำให้การนำเสนอผลการศึกษามีความน่าสนใจและสามารถเข้าใจได้ง่ายและรวดเร็ว

 **6.3 จัดทำหนังสือคู่มือเพื่อเผยแพร่ผลการวิจัย** ผู้เล่าเรื่องได้นำผลการศึกษาบางส่วนที่มีเนื้อหาเกี่ยวกับการพัฒนาระบบจัดการความรู้การวิจัยเพื่อการใช้ประโยชน์ มาจัดทำเป็น “คู่มือระบบจัดการความรู้การวิจัยเพื่อการใช้ประโยชน์” ในลักษณะอินโฟกราฟิกเพื่อเผยแพร่ให้หน่วยงานที่เกี่ยวข้อง เช่น หน่วยงานวิจัย ได้นำผลจากการศึกษาไปใช้ให้เกิดประโยชน์ด้านมาตรฐานการดำเนินงานบริหารจัดการงานวิจัยของหน่วยงานวิจัยต่อไป

 **6.4 นำเสนอผลการศึกษาในเวทีเครือข่ายนักวิจัยของ วช.** ผู้เล่าเรื่องได้สรุปผลการศึกษาที่สำคัญนำเสนอในเวทีเครือข่ายนักวิจัยของ วช. ซึ่งประกอบด้วยผู้บริหาร นักวิชาการ และนักวิจัยทั้งในส่วนกลางและภูมิภาคเพื่อนำเสนอผลของการศึกษา เพื่อเปิดพื้นที่การเรียนรู้ รวมทั้งเพื่อสร้างความเข้าใจที่ถูกต้องและชัดเจนต่อการนำผลการศึกษาไปขยายผลและใช้งานทั้งในระดับบริหารจัดการระบบงานวิจัยของหน่วยวิจัย และการดำเนินโครงการวิจัยของนักวิจัย

 **6.5 เผยแพร่ผลการศึกษาในการประชุมทางวิชาการระดับนานาชาติ** เป็นลักษณะของการเข้าร่วมนำเสนอผลงาน (Oral presentation) ในการประชุมทางวิชาการระดับนานาชาติที่มีชื่อว่า International Academy of Business and Economics 2015 (IABE 2015 - San Francisco) ซึ่งจัดขึ้น ณ เมืองซานฟรานซิสโก มลรัฐแคลิฟอร์เนีย ประเทศสหรัฐอเมริกา

 **6.6 เผยแพร่ผลการศึกษาในวารสารวิชาการระดับนานาชาติ** เป็นการสรุปผลการศึกษาโดยการจัดทำบทความวิจัยเพื่อตีพิมพ์เผยแพร่ลงในวารสารวิชาการระดับนานาชาติที่มีชื่อว่า Journal of Academy of Business and Economics

**7. เทคนิคหรือกลยุทธ์ที่ทำให้เกิดความสำเร็จ**

 **7.1 มีการกำหนดผู้ใช้ประโยชน์จากผลงานวิจัยที่หลากหลาย** ผู้เล่าเรื่องมีการกำหนดกลุ่มเป้าหมายสำหรับการนำผลงานวิจัยไปใช้ประโยชน์อย่างหลากหลาย อาทิ ผู้กำหนดนโยบาย ผู้บริหาร ผู้ปฏิบัติงาน และนักวิจัย เป็นต้น ซึ่งแต่ละกลุ่มจะมีคุณลักษณะ หน้าที่ความรับผิดชอบ กระบวนการทำงาน รวมทั้งลักษณะของการนำผลการวิจัยไปใช้ประโยชน์ที่แตกต่างกัน ซึ่งความแตกต่างดังกล่าวมีผลต่อรูปแบบของการเผยแพร่ผลการศึกษาอีกด้วย

 **7.2 ปรับแต่งเนื้อหาสาระสำคัญของผลการวิจัยให้อยู่ในรูปแบบที่หลากหลาย** ผู้เล่าเรื่องใช้ทักษะการเขียนเพื่อเผยแพร่ผลการวิจัยโดยใช้ภาษาที่เข้าใจง่าย มีความสั้น กระชับ แต่ได้ใจความสำคัญ และจัดทำออกมาหลายลักษณะขึ้นอยู่กับกลุ่มเป้าหมายผู้ใช้ประโยชน์จากงานวิจัย เช่น เป็นอินโฟกราฟิก เป็นหนังสือคู่มือ หรือเป็นบทความทางวิชาการ เป็นต้น

 **7.3** **ใช้ช่องทางการสื่อสารเพื่อเผยแพร่ผลการวิจัยอย่างหลากหลาย** ผู้เล่าเรื่องมีการใช้ช่องทางที่หลากหลายเพื่อเผยแพร่ผลการวิจัย เช่น ใช้ช่องทางการสนทนากลุ่มเพื่อตรวจสอบและรับรองผลการศึกษา ช่องทางการนำเสนอผลการศึกษาผ่านเวทีเครือข่ายนักวิจัยเพื่อสร้างการรับรู้และความเข้าใจที่ถูกต้องต่อการนำผลการวิจัยไปปรับใช้ รวมทั้งการนำเสนอผ่านการประชุมทางวิชาการระดับนานาชาติเพื่อเผยแพร่ความรู้ให้กับวงวิชาการต่อไป

**8. ผู้ที่มีส่วนร่วมทำให้เกิดความสำเร็จ และบทบาทของบุคคลนั้น** **(ที่ไม่ใช่ผู้เล่าเรื่อง)**

 **8.1 ผู้บริหารและผู้ปฏิบัติงานหน่วยงานเครือข่ายองค์กรบริหารงานวิจัยแห่งชาติ (คอบช.)** จำนวน 7 หน่วยงานดังนี้คือ สำนักงานกองทุนสนับสนุนการวิจัย (สกว.) สำนักงานพัฒนาการวิจัยการเกษตร (สวก.) สำนักงานพัฒนาวิทยาศาสตร์และเทคโนโลยีแห่งชาติ (สวทช.) สำนักงานคณะกรรมการนโยบายวิทยาศาสตร์ เทคโนโลยีและนวัตกรรมแห่งชาติ (สวทน.) สถาบันวิจัยระบบสาธารณสุข (สวรส.) สำนักงานคณะกรรมการการอุดมศึกษา (สกอ.)และสำนักงานคณะกรรมการวิจัยแห่งชาติ (วช.) นักวิชาการ นักวิจัย และผู้มีส่วนได้เสียที่ให้ความร่วมมือในการแลกเปลี่ยนเรียนรู้ ตรวจสอบและรับรองผลการศึกษา

 **8.2 สำนักงานคณะกรรมการวิจัยแห่งชาติ หรือ วช.** ที่จัดเวทีเครือข่ายนักวิจัยเพื่อเปิดพื้นที่การนำเสนอผลงานวิจัยและแลกเปลี่ยนเรียนรู้เพื่อนำผลการวิจัยไปใช้ประโยชน์

 **8.3 มหาวิทยาลัยรังสิต** ที่สนับสนุนงบประมาณสำหรับค่าใช้จ่ายเพื่อการนำเสนอและเผยแพร่ผลงานวิจัยในการประชุมทางวิชาการระดับนานาชาติ

**9. อุปสรรคหรือปัญหาในการทำงาน (Lessons Learned) และแนวทางในการแก้ปัญหา / อุปสรรคดังกล่าว**

 ผู้เล่าเรื่องประสบปัญหาในด้าน**การปรับแต่งผลการศึกษาให้อยู่ในรูปแบบอินโฟกราฟิก** เนื่องจากผลการวิจัยมีเนื้อหาจำนวนมาก และมีความซับซ้อนยากต่อการอ่านและทำความเข้าใจด้วยเวลาที่รวดเร็ว ทำให้ผู้เล่าเรื่องต้องใช้เวลานานในการจัดทำเนื้อหาใหม่ ซึ่งผู้เล่าเรื่องมีแนวทางการแก้ปัญหาดังกล่าวคือ การแบ่งเนื้อหาความสำคัญออกเป็นองค์ประกอบต่างๆ ให้ชัดเจน จำแนกตามความต้องการของผู้ใช้งาน ลดทอนข้อมูลที่ไม่เกี่ยวข้องออกไป ทำให้สามารถจัดทำผลการศึกษาเพื่อการเผยแพร่ในลักษณะที่หลากหลายได้

**10. ผลลัพธ์ ความสำเร็จ และการเรียนรู้ที่เกิดขึ้น**

 10.1 แหล่งทุนวิจัยคือ สำนักงานคณะกรรมการวิจัยแห่งชาติ (วช.) สามารถนำผลการศึกษา ไปใช้เพื่อกำหนดมาตรฐานขั้นตอนคู่มือการปฏิบัติงานของระบบจัดการความรู้การวิจัยเพื่อการใช้ประโยชน์ได้

 10.2 สำนักงานคณะกรรมการวิจัยแห่งชาติ (วช.) มองเห็นศักยภาพและความสามารถของผู้เล่าเรื่องในด้านการจัดทำอินโฟกราฟิก จึงไม่มอบหมายงบประมาณเพื่อการจัดทำโครงการการจัดทำ Handout “ดัชนีการวิจัย: บันไดสู่การพัฒนาประเทศ 2558” และต่อเนื่องถึงปี พ.ศ. 2559

 10.3 ผู้เล่าเรื่องได้พัฒนาทักษะกระบวนการปรับแต่งเนื้อหาสาระความรู้ให้มีรูปแบบที่หลากหลายเพื่อตอบสนองลักษณะของการใช้ผลการวิจัยของกลุ่มเป้าหมายที่หลากหลาย

 10.4 ผู้เล่าเรื่องเกิดทักษะการบูรณาการความรู้ควบคู่การทำงานวิจัยและดำเนินกิจกรรม นั่นคือ นำความรู้ทางด้านการสื่อสารมาบูรณาการและปรับใช้กับการเผยแพร่ผลงานวิจัยซึ่งกลุ่มเป้าหมายจะเป็นตัวกำหนดลักษณะ ขอบเขตของเนื้อหา รูปแบบของสื่อ รวมทั้งช่องทางสำหรับการเผยแพร่ผลการวิจัย

☺☺☺☺☺☺☺☺☺☺